送张子经游吴宛陵并寄仲退郡博
王仪 (Yuan)
吴中胜赏幽探遍，归来音杂吴音半。翻囊神怪惊倒人，截得赤乌龙一段。东游三十六峰东，宛溪春水流青铜。草生太白醉眠处，山列谢公窗影中。江湖庙廊谁在许，白发故人应识汝。遥知燕坐书满床，鸡下五更连夜语。敬亭山与浮云齐，诸贤日日穷攀跻。抽琴试听绿水曲，黄鹂昼寂青猿啼。